ADVANC ออกโรงเตือนภัยไซเบอร์ “ลวงให้กรอก หลอกให้กด” ระวังมิจฉาชีพล้วงข้อมูลส่วนตัว
ADVANC ออกโรงเตือนภัยไซเบอร์ "ลวงให้กรอก หลอกให้กด" ระวังมิจฉาชีพใช้โอกาสชุลมุนช่วงลงทะเบียนรับสิทธิภาครัฐ ล้วงข้อมูลส่วนตัว 
ADVANC ออกโรงเตือนภัยไซเบอร์ "ลวงให้กรอก หลอกให้กด" ระวังมิจฉาชีพใช้โอกาสชุลมุนช่วงลงทะเบียนรับสิทธิภาครัฐ ล้วงข้อมูลส่วนตัว
15 มิ.ย. 2564

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC (AIS) ระบุว่า ท่ามกลางความสับสนของข้อมูลในช่วงสถานการณ์การแพร่ระบาดของโควิด-19 ที่สร้างผลกระทบกับผู้คนในทุกสาขาอาชีพ ทำให้กลุ่มมิจฉาชีพใช้เป็นเครื่องมือในการสร้างกลลวงประชาชน สร้างความเสียหายจากภัยไซเบอร์ในช่วงนี้มากมาย AIS โดย AIS อุ่นใจ Cyber ได้เฝ้าระวังและเห็นพฤติกรรมของมิจฉาชีพและกลโกงออนไลน์ จึงขอเป็นอีกหนึ่งเสียงเตือนคนไทยระวังภัยไซเบอร์ที่มาในรูปแบบของฟิชชิ่ง (Phishing) “ลวงให้กรอก หลอกให้กด” ซึ่งอาจทำให้สูญเสียข้อมูลส่วนตัว จนสร้างความเสียหายให้กับชีวิตและทรัพย์สินได้
นางสายชล ทรัพย์มากอุดม หัวหน้าฝ่ายงานประชาสัมพันธ์ AIS  กล่าวว่า จากการเฝ้าระวังของ AIS อุ่นใจCyber ตลอดช่วงเวลาที่ผ่านมา รวมถึงการรับแจ้งร้องเรียนจากกลุ่มลูกค้า ทำให้เราเห็นถึงพฤติกรรมการหลอกลวงของมิจฉาชีพที่มาในรูปแบบของ Phishing ที่เป็นลักษณะของลิงค์ผ่าน SMS โดยใช้ข้อความลวงให้กรอกข้อมูลส่วนตัวจากสถานการณ์ความสับสนของข้อมูลในปัจจุบันเช่น แจกเงินเข้าบัญชี, แจกสติ๊กเกอร์ หรือแม้แต่แจกวัคซีนโควิด-19
ยกตัวอย่างบางรายได้รับ SMS ปลอม ว่าได้รับเงินจำนวน 100,000 โดยอ้างถึงธนาคารต่างๆ พร้อมแสดงโลโก้ หรือลิงค์ชื่อธนาคารที่มีการปรับเปลี่ยนบางส่วนจนสังเกตได้ยาก หรือมีบางรายได้รับข้อความว่าเป็นผู้โชคดีได้รับการฉีดวัคซีน จนนำไปสู่การหลอกให้กดลิงก์เพื่อยืนยัน ซึ่งเป็นการใช้ความสับสนของประชาชนมาเป็นกลลวงที่อาจนำมาซึ่งความเสียหายได้ ทั้งทรัพย์สิน และการโจรกรรมข้อมูลส่วนบุคคล”
ทั้งนี้ AIS อุ่นใจCyber มีความห่วงใยคนไทย เพราะรูปแบบการหลอกลวงในวันนี้มาพร้อมกับข้อมูลความเดือดร้อนท่ามกลางสถานการณ์ปัจจุบัน จึงขอเน้นย้ำว่าหากได้รับลิงค์ผ่าน SMS เกี่ยวกับรางวัล หรือการเป็นผู้โชคดีต่างๆ ขอให้ตั้งสติ อย่าตกใจ อย่าเพิ่งเชื่อในสิ่งที่เห็น ต้องตรวจสอบลิงค์ที่ได้รับว่าจริงหรือไม่ มีคำหรือภาษาแปลกๆ ที่ไม่ตรงกับสิ่งที่ส่งมาหรือไม่ สมเหตุ สมผลหรือเปล่า ที่สำคัญอย่าเพิ่งกดลิงค์นั้นโดยทันที โดยหากไม่แน่ใจสามารถโทรสอบถาม AIS Call Center 1175 ได้ตลอด 24 ชั่วโมง